**Deveta beogradska gimnazija** je srednja škola smeštena u Novom Beogradu, na uglu ulica Goce Delčeva i Pariske Komune. Škola je osnovana 1961. godine, a ime je dobila po najznačajnijem srpskom matematičaru Marku Sekuli Lončaru.

Škola
-----

U školi postoje dva smera, društveno-jezički i prirodno-matematički. Školu trenutno pohađa oko 1000 učenika koji su raspoređeni u tri odeljenja društveno-jezičkog smera i pet odeljenja prirodno-matematičkog smera, na svakoj od četiri godine školovanja. Svake godine škola upisuje oko 250 novih đaka.

Istorijat
---------

Zgrada u kojoj je danas smeštena gimnazija izgrađena je 1956. godine za potrebe osnovne škole „Žikica Jovanović Španac". Godine 1961. osniva se Deveta beogradska gimnazija i smešta se u dotadašnju zgradu osnovne škole koja se premešta u novoizgrađeni objekat. Za prvog direktora postavljen je Velja Milošević. Školske 1979—1980. gimnazija se spaja sa Mašinskom školom i formira veliki Obrazovni centar „1. maj" koji se prostire na tri zgrade razmeštene na Novom Beogradu. Učenici treće godine obrazovnog centra su školovanje nastavljali na jednom od dva smera, mašinstvu, smeštenom u zgradi Mašinske škole, ili programiranju koje se izučavalo u zgradi gimnazije. Godine 1985. dolazi do razdvajanja Obrazovnog centra na Matematičko tehničku školu "Mihailo Petrović-Alas" i Mašinsku školu „1. maj". Pred početak školske godine 1986-1987. Matematičko tehnička škola menja naziv u Srednja matematička škola "Mihailo Petrović-Alas" u kojoj se predavalo isključivo programiranje, da bi konačno pred školsku 1990—1991, posle 11 godina, škola ponovo postala gimnazija, sada Deveta beogradska gimnazija „Mihailo Petrović-Alas". Te godine gimnazija je upisala dva odeljenja društveno-jezičkog smera, da bi se broj odeljenja kasnije postepeno popeo na današnjih pet odeljenja prirodno-matematičkog i tri odeljenja društveno-jezičkog smera.

Novobeogradska škola filosofije
-------------------------------

U članku pod nazivom „Politički počeci Zorana Đinđića", objavljenom dve hiljadite godine, tvrdi se da je profesor dr. Milan Kovačević prvi koji je Zorana Đinđića upoznao sa filozofijom i ohrabrio ga da svoje školovanje nastavi na Filozofskom fakultetu Univerzitetu u Beogradu. U članku se dalje govori da je Deveta gimnazija bila poznata po svom liberalnom duhu koji je proizveo mnogo slobodnih mislilaca i da je, između ostalog, zbog toga gimnazija zaslužila nazive „Novobeogradska filosofska škola" i „Deveti krug".

Poznati bivši učenici
---------------------

Devetu gimnaziju su pohađali mnogi poznati srpski političari, sportisti i kulturni radnici.

* Političari
	+ Zoran Đinđić, premijer Republike Srbije od 2001. do 2003. godine.
	+ Mlađan Dinkić, ministar ekonomije u aktuelnoj vladi Republike Srbije i bivši guverner Narodne banke.
	+ Čedomir Jovanović, vođa Liberalno demokratske partije.
	+ Dragan Đilas, gradonačelnik Beograda

* Sportisti
	+ Aleksandar Đorđević, košarkaš, državni reprezentativac. Igrao za školski tim Devete gimnazije 1986. godine, kada je osvojio Prvenstvo Beograda.
	+ Igor Rakočević, košarkaš, državni reprezentativac.
	+ Matija Šepa, svetski prvak u stonom tenisu.

* Kulturni radnici
	+ Vanja Bulić, novinar.
	+ Stefan Arsenijević, filmski režiser.
	+ Verica Rakočević, modni kreator.
	+ Neda Arnerić, glumica.
	+ Saša M.Savić, slikar
* Naučni radnici
	+ dr Goran Saratlić, bivši generalni direktor Instituta za kukuruz „Zemun Polje".
	+ dr Miloš R Popović, profesor na Univerzitetu u Torontu, direktor Laboratorije za istraživanje i rehabilitaciju povreda kičme.
	+ Dr Aleksandra Galetin, vanredni profesor farmakokinetike na Univerzitetu u Manchesteru, UK
	+ Dr. Vojislav Stamenkovic, naucnik u nacionalnoj laboratoriji Argonne, USA  Arhivirano 2018-07-26 na Wayback Machine-u

Spoljašnje veze
---------------

* Službene stranice
* Forum (nezvanični)